ར་རྒྱ་དགོན།
སྨན་ཤུལ་བློ་བཟང་ཡེ་ཤེས་བསྟན་འཛིན།
སྨན་ཤུལ་ཨེར་ཏི་ནི་བློ་བཟང་ཡེ་ཤེས་བསྟན་འཛིན་གྱི་རྣམ་ཐར་མདོར་བསྡུས། རྭ་རྒྱ་བློ་དབང་། དམ་པ་འདི་ནི་རབ་བྱུང་བཅུ་གསུམ་པའི་ཤིང་གླིང་སྤྱི་ལོ་༡༨༠༥ལོར་ཡབ་ཨ་རིག་སྨན་ཤུལ་དུ་བསོད་ནམས་དར་རྒྱས་དང་ཡུམ་བློ་བཟང་ཆོས་མཚོ་གཉིས་ཀྱི་སྲས་སུ་སྐུ་བལྟམས། དགུང་ལོ་ལྔ་བ་སྤྱི་ལོ་༡༨༡༠ ལོར་ཤིང་བཟའ་པཎྜི་ཏ་བློ་བཟང་དར་རྒྱས་རྒྱ་མཚོས་རྭ་རྒྱའི་ཁྲི་རབས་དང་པོ་རྗེ་ཡེ་ཤེས་ཀུན་བཟང་གི་སྤྲུལ་སྐུར་ངོས་འཛིན་མཛད། དགུང་ལོ་དྲུག་པར་རྗེ་དེ་ཉིད་ལས་དགེ་ཚུལ་གྱིས་སྡོམ་པ་བླངས་ཤིང་མཚན་ལ་བློ་བཟང་ཡེ་ཤེས་བསྟན་འཛིན་དུ་གསོལ། དགུང་ལོ་བཅུ་གཉིས་པ་སྤྱི་ལོ་༡༨༡༧ ལོར་རྭ་རྒྱ་བཀྲ་ཤིས་འབྱུང་གནས་སུ་ཁྲི་སྟོན་དང་འབྲེལ་ཆོས་ཞུགས་གནང༌། བསྡུས་གྲྭ་ནས་ཕར་ཕྱིན་བར་གསན་སྦྱོང་མཐིལ་ཕྱིན་པ་གནང་བ་དང་ཁྲི་རྒྱལ་མཚན་སེངྒེ་ལས་རྟ་མགྲིན་ཡང་གསང་ལྷ་དགུའི་དབང་ཆེན་སོགས་ཆོས་བཀའ་ཅི་རིགས་དང༌།དགུང་ལོ་ཉེར་གཉིས་པ་སྤྱི་ལོ་༡༨༢༧ ལོར་ཡབ་རྗེ་གསེར་ཁང་བ་ཆེན་པོ་བློ་བཟང་བསྟན་འཛིན་ལས་བསྙེན་པར་རྫོགས། ལོ་དེ་ལ་དབུས་གཙང་དུ་ཆིབས་བསྒྱུར་གྱིས་སེ་རར་ཕེབས་འཕྲལ་མཁན་ཆེན་བསོད་ནམས་གྲགས་པས་རྟ་མགྲིན་ཡང་གསང་གི་དཀྱིལ་འཁོར་དུ་བཅུག་སྟེ་སྨིན་པར་མཛད། ལྷ་བབས་དུས་ཆེན་དང་བསྟུན་སེར་བྱེས་མཁས་སྙན་གྲྭ་ཚང་གི་བསྡུས་ཆུང་འཛིན་གྲྭ་ནས་ཆོས་སྒོར་ཞུགས་ཤིང་གཞུང་གསར་བར་དུ་དམ་བཅའ་བཞག་སྟེ་ཐོད་བརྒལ་གྱིས་འཕར། དགེ་བའི་བཤེས་གཉེན་རྣམས་གཙུག་གི་རྒྱན་དུ་བསྟེན་ཏེ་དཀའ་སྤྱད་ཀྱིས་སློབ་གཉེར་ལ་འབད་པའི་ཞར་ལ་ཐུགས་དམ་ཉམས་བཞེས་མ་ཆག་པར་མཛད་པ་དང་གཞན་ལ་བསླབ་བྱ་གསུང་མགུར་སྣ་ཚོགས་དང་༼རྗེ་བླ་མའི་རྣམ་ཐར་གསོལ་འདེབས་དད་པའི་པད་མོ་རྒྱས་པའི་ཉིན་བྱེད་༽སོགས་ལྗགས་རྩོམ་མཛད། རབ་བཅུ་བཞི་བའི་ཆུ་འབྲུག་སྤྱི་ལོ་༡༨༣༢ ལོར་བྱེས་གྲྭ་ཚང་དང༌། བྱ་བྲལ་ཁམས་ཚན་བཅས་ཀྱིས་རྒན་རབས་པ་རྣམས་ཀྱིས་ཁམས་ཕྱོགས་སུ་འབུད་སྡུད་ལ་ཕེབས་དགོས་པའི་སྙན་བསྐུལ་གནང་བ་ལྟར་ཁོང་གི་དེ་དོན་ཤར་བ་རིན་པོ་ཆེར་ཞུས་པས། ཁམས་ཕྱོགས་སུ་ཕེབས་རྒྱུ་དེ་ཤིན་ཏུ་ལེགས། ཁམས་ཕྱོགས་སུ་ཡུན་རིང་བཞུགས་དགོས་ཞུ་མཁན་འདྲ་ཡོད་ན་སླར་འབྱོན་ཆད་བྱེད་དགོས་པ་ལས། ཐེངས་འདིར་ལོ་གསུམ་ལྷག་མ་བཞུགས་པ་ལེགས་ཚུལ་བཀའ་བསྩལ། ཆུ་སྤྲུལ་སྤྱི་ལོ་༡༨༣༣ ལོར་ཁམས་ཕྱོགས་སུ་རིམ་ཕེབས་ཀྱིས་སེར་ཤུལ་དཀར་ཆེན་ཐང་དུ་འབྱོར་བ་ན་དགེ་རྩེ་བླ་མ་ཤེས་རབ་བཟང་པོ་དེར་བྱོན་པ་དང་དུས་འགྲིག ཁོང་གིས་མཚམས་སྦྱོར་ལྟར་སེར་ཤུལ་ཐེག་ཆེན་དར་རྒྱས་གླིང་དུ་ཕེབས་པ་དང་དགེ་འདུན་པ་རྣམས་དབྱར་གནས་ལ་འདུ་བ་སོགས་རྟེན་འབྲེལ་ལྷུན་གྱིས་གྲུབ་པ་བྱུང༌། དེར་ཟླ་བ་དྲུག་ལྷག་ལ་དགའ་ལྡན་ལྷ་བརྒྱ་མའི་ཟབ་ཁྲིད་ཀྱིས་དབུ་བརྩམས་འདོད་ཆོས་སྣ་ཚོགས་ཇི་འདོད་དུ་བསྩལ། དགོན་པའི་དྲག་ཞན་རྣམས་ཀྱིས་གཏན་བཞུགས་དགོས་པའི་སྐྱབས་འཇུག་ཞུས་པས་ད་ལན་ཁམས་ཚན་དང་གྲྭ་ཚང་གི་མཁོ་ཆས་འདི་ཡར་རྩིས་འབུལ་བྱེད་དགོས་མོད་ཕྱིས་སུ་འོང་ངེས་ཀྱི་ཞལ་བཞེས་གནང་སྟེ་རྟ་མགྲིན་ཁང་གསར་དུ་བཙུགས། དུས་ཚེས་དགེ་བར་ལམ་རིམ་ཆེན་མོའི་བཤད་ཁྲིད་དང་ཆོས་ཁྲིར་ཕེབས་ཏེ་ལེགས་བཤད་གསེར་གྱི་ཕྲེང་བའི་བརྩི་བཞག་གནང་བ་སོགས་མཛད། ལོ་དེར་དབུས་ཕྱོགས་སུ་ཕེབས་ཏེ་གྲྭ་ཚང་དང་ཁམས་ཚན་ལ་དངོས་འབུལ་མཛད།ཁྲི་ཆེན་འཇམ་དཔལ་ལྷུན་གྲུབ་དང་ཤར་རྩེ་རིན་པོ་ཆེ་གཉིས་ཀྱིས་གྲྭ་སའི་མིང་བཏགས་ལེན་པ་ལས་གཙང་ཕྱོགས་སུ་ཕེབས་ནས་ྋཔཎ་ཆེན་བསྟན་པའི་ཉི་མའི་ཞབས་ལ་གཏུགས་ན་ལེགས་ཚུལ་གྱིས་ལུང་བསྟན་ལྟར་བཀྲ་ཤིས་ལྷུན་པོར་ཕེབས། ྋཔཎ་ཆེན་ཐམས་ཅད་མཁྱེན་པའི་མདུན་ཆོས་བཀའ་མང་དུ་གསན་པ་དང་ཐེངས་ཤིག་ྋཔཎ་ཆེན་རིན་པོ་ཆེའི་བཀའ་ལྟར་མཁན་ཆེན་ཐོགས་མེད་པ་དང་ལྷན་དུ་སེམས་བསྐྱེད་ཚོགས་གླེང་མཛད་པའི་རྩོད་ལན་གཉིས་ཀར་རྗེ་འདི་ཉིད་ལེགས་ཐོན་གྱི་བསྔགས་བརྗོད་དང་ཨེར་ཏི་མེརྒན་མཁན་པོ་ཞེས་པའི་ཆོ་ལོ་བསྩལ་ཏེ། མདོ་ཁམས་ཕྱོགས་སུ་བསྟན་འགྲོའི་དོན་སྐྱོང་བར་ཕེབས་དགོས་ཚུལ་གྱི་བཀའ་གནང༌། དེ་ནས་དགའ་ལྡན་རྣམ་པར་རྒྱལ་བའི་གླིང་དུ་ཕེབས་ནས་ཁྲི་རིན་པོ་ཆེ་འཇམ་དཔལ་ཚུལ་ཁྲིམས་དང་ལྷན་ཆོས་ཀྱི་གསུང་གླེང་རྒྱ་ཆེན་དང་ཁྱད་པར་ཁྲི་རིན་པོ་ཆེ་ནས་ཁམས་སུ་ཕེབས་ནས་འཇམ་མགོན་བླ་མའི་བསྟན་པ་སྤེལ་བར་དད་བརྩོན་ཞུས་ན་འདི་ནས་དགའ་ལྡན་ཁྲི་བར་ཕེབས་པ་ལས་ཀྱང་ལྷག་ཚུལ་གྱི་བཀའ་སློབ་མང་དུ་གནང་བ་དང༌། ཁྲི་རིན་པོ་ཆེའི་དབུ་གདུགས་དང་ཐུབ་པའི་སྣང་བརྙན་ཁྱད་འཕགས་བཅས་རྟེན་དུ་གནང༌། རབ་བྱུང་བཅུ་བཞི་བའི་ལྕགས་བྱི་སྤྱི་ལོ་༡༨༤༠ ལོར་མདོ་ཁམས་སུ་ཆིབས་བསྒྱུར་གྱིས་ཆོས་སྡེ་ཆེན་པོ་བཤད་སྒྲུབ་ཐར་བ་གླིང་དུ་ཕེབས། ཕྱི་ལོར་སྔར་གྱི་ཞལ་བཞེས་ལྟར་རྫ་སེར་ཤུལ་ཐེག་ཆེན་དར་རྒྱས་གླིང་དུ་ཕེབས་ནས་ཆོས་ཁྲི་ལ་མངའ་གསོལ་བ་དང་དགོན་ལྷ་འབངས་དང་བཅས་པ་བརྩེ་བའི་བུ་བཞིན་བསྐྱངས་པའི་བཀའ་དྲིན་ལས་བར་ཁམས་ཀྱི་ཡུལ་དུ་འཇམ་མགོན་ཙོང་ཁ་བ་ཆེན་པོའི་བསྟན་པའི་གནས་གཞི་ལྟ་བུར་གྱུར་བ་ཡོངས་སུ་གྲགས་པ་ལྟར་ལ། རྗེ་འདི་ཉིད་ཀྱིས་ཐུགས་བརྩེའི་བཀའ་དྲིན་ལས་ནག་ཆུའི་ཨོ་ཐོག་དགོན་དང་རྫ་བ་རོད་དགོན་སོགས་ཀྱང་འཕེལ་རྒྱས་ཀྱི་དཔལ་ལ་བཀོད་པ་ཡིན་ནོ། །དེ་ལྟར་སྨན་ཤུལ་ཨེར་ཏི་ནི་རྗེ་བཙུན་བློ་བཟང་ཡེ་ཤེས་འདི་ཉིད་ཀྱི་སྐུ་ཚེ་ཧྲིལ་བོར་རྫ་སེར་ཤུལ་དགོན་གདན་སའི་མཐིལ་དུ་བཟུང་ནས་ཕྱོགས་ཀྱི་དད་ལྡན་རྣམས་ལ་མདོ་སྔགས་ཆོས་ཚུལ་རྒྱ་མཚོའི་ཆར་འབེབ་བཞིན་ངོ་མཚར་བའི་ལྟས་དང་བཅས་སྐུ་གཤེགས་སོ། སྐུ་ཚེ་སྨད་ཀྱི་རྣམ་ཐར་ཞིབ་གསལ་མ་ངེས་ཀྱང་དགུང་ན་མཐོན་པོའི་སྐབས་གཤེགས་ཚུལ་ཨོ་ཐོག་དགོན་པའི་ལོ་རྒྱུས་སུ་གསལ་ཞེས་ཐོས། རྣམ་ཐར་རགས་བསྡུས་འདི་ནི་སེར་ཤུལ་རིན་ཆེན་དོན་གྲུབ་ཀྱིས་བསྒྲིགས་པའི་སེར་ཤུལ་དགོན་པའི་ལོ་རྒྱུས་ཤོག་འཛར་ལས་བཏུས།